Só lyk Wes-Kaap-reënvalsyfers; nog reën verwagDie Titusrivier buite Ceres loop sterk ná die goeie reënval. Foto: Albert Marius Hanekom via ReënvalSA (Twitter) Die Suid-Afrikaanse Weerdiens (SAWD) het gewaarsku dat ŉ tweede kouefront in die Wes-Kaap waarskynlik nog reën sal meebring. Dit volg nadat daar in die week reeds talle oorstromings in Kaapstad voorgekom het weens die onverwagte maar welkome swaar reënval. Die weerdiens het berig die kouefront sou vanaf Saterdagmiddag gevoel kon word en reën deur die nag en in die loop van Sondag op plekke in die provinsie voorkom. Die reën sal laat vanmiddag na verwagting na die Oos-Kaap en KwaZulu-Natal versprei. Volgens die weerdiens is wydverspreide ryp reeds Saterdagoggend oor die sentrale gedeeltes van die Wes-Kaap opgemerk. Reënwolke oor Mosselbaai (1 Junie 2018). Foto: Marina Oosthuizen via ReënvalSA (Twitter) Die Stad Kaapstad se rampbestuursentrum het Vrydag gesê uitgebreide oorstromings het in die stad se noordelike voorstede voorgekom waaronder Goodwood, Parow, Ravensmead, Belhar en Bellville-Suid. Die reënval het ook met stormsterk winde gepaardgegaan en in die Sir Lowry’s Pass-nedersetting is dakke afgewaai en ŉ paar eiendomme beskadig. In Parow, Goodwood, Constantia en Belhar het bome omgewaai. Kragdrade in Goodwood, Parowvallei, Langa, Bergvliet, Durbanville en Maitland is beskadig en modderstortings is in die Houtbaai-gebied aangemeld. Die provinsie se amptelike reënvalsyfers vir die naweek was teen Sondag nog nie beskikbaar nie, maar reeds aangetekende reënvalsyfers toon dat talle plekke in die provinsie aansienlike reënval ontvang het. Volgens die SAWD is die aangetekende reënval van Donderdag 08:00 tot Vrydag 08:00 op enkele plekke in die Wes-Kaap soos volg: Atlantis: 20 mm Kaap Agulhas: 6 mm Kaap Columbine: 6 mm Kirstenbosch: 72 mm Ceres: 49 mm Kaapstad Weerdienskantoor: 30 mm Kaapstad Seiljagklub: 19 mm Kaapstad Slangkop: 11 mm Grabouw: 35 mm Hermanus: 10 mm Robbeneiland: 19 mm Jonkershoek: 37 mm Suid-Afrikaanse Sterrekundige Observatorium: 27 mm Strand: 25 mm Wellington: 19 mm Tygerhoek: 12 mm Kyk hier vir nog reënvalsyfers.